Τροπαία Συμμετοχική

Ιστορικό

Το 1982 η εταιρεία ανέλαβε την αντιπροσωπεία της Ιταλικής εταιρείας οικιακών συσκευών Indesit, ενώ δέκα χρόνια μετά, αναλαμβάνει και την αντιπροσωπεία της Γερμανικής Küppersbusch. Έχει αντιπροσωπεύσει επίσης τις εταιρείες Gibson Appliance, Vestfrost, Polti, Fujitech και Maytag. Το 1991, εισήχθη στο Χρηματιστήριο Αθηνών.
Το 1986 ιδρύθηκε εταιρεία του ομίλου ονόματι Bartex (νυν Sanyo Hellas Εμπορική), με αντικείμενο την διαχείριση επιχειρήσεων στον τομέα του real estate. Ανέλαβε την οργάνωση του εμπορικού κέντρου Avenue. Τον Φεβρουάριο του 1996, η Τροπαία ίδρυσε την αλυσίδα καταστημάτων Club Electric ενώ δέκα μήνες μετά (23 Δεκεμβρίου), ιδρύθηκε η θυγατρική εταιρεία Κοινότητα, η οποία έμελλε να αναλάβει το 2003 την λειτουργία τετράστερου ξενοδοχείου ονόματι Arcadia Hotel, στην περιοχή Ασωμάτων στην Κομοτηνή. Την Δευτέρα 9 Φεβρουαρίου 1998, ιδρύθηκε η SanyoCom, εταιρεία προώθησης τηλεπικοινωνιακών υπηρεσιών και προϊόντων των εταιρειών Otenet/Cosmote, Panafon και Telestet με αλυσίδα καταστημάτων.
Το 1998 κυκλοφορεί ελληνική διαφήμιση σταθερών τηλεφώνων Sanyo, με πρωταγωνιστή τον ηθοποιό Παύλο Χαϊκάλη.
Στις 15 Απριλίου 2002, εκδόθηκε δελτίο τύπου με το οποίο, η Τροπαία ανακοινώνει την ένταξη της αλυσίδας Ράδιο Κορασίδη στην μετοχική σύνθεση κατά 55%, και την διαχείριση της Club Electric ενώ στις 24 Ιουλίου 2003, αποφασίστηκε η απορρόφηση της Club Electric από τη SanyoCom και η πλήρης απεμπλοκή από τη λιανική πώληση στον κλάδο των ηλεκτρικών συσκευών. Τον Μάιο του 2008, συγχωνεύτηκε η Sanyo Hellas Εμπορική, η οποία ανέλαβε την διανομή ηλεκτρικών προϊόντων των προηγουμένως αναφερόμενων εταιρειών ηλεκτρικών συσκευών, με την SanyoCom. Το 2014, αριθμούνταν 45 καταστήματα της τελευταίας πανελλαδικά.
Στις 28 Ιανουαρίου 2000 ιδρύθηκε η θυγατρική και αντιπροσωπέας της Αμερικανικής κατασκευαστικής εταιρείας Silicon Graphics, Silicon Technologies. Μια από τις πρώτες επιχειρήσεις της εταιρείας ήταν η παραγωγή σκηνικού εικονικής πραγματικότητας για την παρουσίαση των αποτελεσμάτων των βουλευτικών εκλογών του 2000 στην ΕΡΤ. Τέθηκε υπό λύση και εκκαθάριση εφτά χρόνια αργότερα.
Το Σάββατο 10 Ιουλίου 2000 ιδρύθηκαν οι θυγατρικές Eurosan, για την κατασκευή άγραφων CD-R και DVD, καθώς και κουτιών jewel boxes για οπτικούς δίσκους γενικότερα, και Alpha Disc, με σκοπό την κατασκευή masters για DVD και CD. Η Τροπαία ίδρυσε επίσης την ίδια ημέρα την Pascard, με σκοπό την αύξηση παραγωγής έξυπνων καρτών από την Μέλλον (νυν Arcadia Technologies). Το 2013, η Eurosan κήρυξε πτώχευση.
Η Τροπαία εισήχθη το 2000 στον ναυτιλιακό τομέα, συμμετέχοντας σε κοινοπραξία σημαντικών Ελλήνων επιχειρηματιών και προχωρώντας στην απόκτηση σημαντικού ποσοστού συμμετοχής στην Δανέζικη ναυτιλιακή εταιρεία Torm, μέσω της θυγατρικής Exploinvest η οποία το 2002, συμμετείχε και στην εκμετάλλευση κοιτασμάτων φυσικού αερίου στην Ουκρανία, μαζί με την Αμερικάνικη εταιρία C & A Group. Το 2003, η Τροπαία προέβη σε πώληση του ποσοστού συμμετοχής που κατείχε μέσω της Exploinvest στην Δανέζικη. Η Exploinvest διέκοψε την λειτουργία της το 2003.
Στις 21 Ιουλίου του 2006, ανακοινώθηκε ότι η Τροπαία σύναψε συμφωνία για την συμμετοχή της στην κυπριακή εταιρεία Εξέλιξη Επενδυτική Δημόσια Λίμιτεδ, που είχε τότε εισαχθεί στο Χρηματιστήριο Αξιών Κύπρου. Τον Μάρτιο του 2015, η θυγατρική της τελευταίας, η Gortynia Shipping, πούλησε πλοίο της έναντι τεσσάρων εκατομμυρίων δολαρίων. Η εταιρεία Emerging Capital, απέκτησε τον Ιούλιο του 2019 από την Τροπαία μετοχές που αντιστοιχούν σε ποσοστό 70% των συνολικών μετοχών της Εξέλιξη.
Η Τροπαία έχει συμμετάσχει στην μετοχική σύνθεση άλλων εταιρειών. Τον Οκτώβριο του 1999, απέκτησε το 22% των μετοχών της πρώην Ελληνικής αντιπροσωπίας των Nintendo και Navigon, την Nortec, ενώ τον Ιούλιο του 2004, απέκτησε και άλλο ποσοστό 18% των μετοχών της. Η Τροπαία κατείχε επίσης το 35,998% της αδελφικής Nortec Eurasia. Τον Νοέμβριο του 1999, η Τροπαία εξαγόρασε το 50% της Voicenet, εταιρείας υπηρεσιών τηλεφωνίας.
Τον Νοέμβριο του 2006, πωλήθηκε το 24% των μετοχών που κατείχε στην Μαγνητική Τομογραφία που είχε αποκτήσει τον Φεβρουάριο του 1999, λόγω της τιμής του λεγόμενου ποσοστού και του τρόπου πώλησής του ενώ τον Μάιο του 2008, η Otenet απέκτησε το 100% της Voicenet, στην οποία είχε τότε η Τροπαία σύνολο συμμετοχής 15,93%, έναντι 1,3 εκατομμυρίων ευρώ.
Το 2008, η Τροπαία μεταβίβασε 256.379 μετοχές που κατείχε στην εταιρεία ΑΛΜΑΚΟ Αλουμίνια Μακεδονίας (αντιστοιχούσαν στο 40% της μετοχικής της σύνθεσης) που είχε αποκτήσει τον Μάρτιο του 1999, προς την Αλέξανδρος Ζαχαριάδης Αλουμίνια, έναντι 5,5 εκατομμυρίων ευρώ. Τον Δεκέμβριο του 2010, η Τροπαία αποφάσισε να διαγράψει της συμμετοχής της, με ποσοστό 30%, στο μετοχικό κεφάλαιο της εταιρείας Μουσικοεκδοτική ΑΕΒΕ, λόγω της λύσης της τελευταίας.
Την τελευταία δεκαετία, η Τροπαία έχει βρεθεί σε καθοδική πορεία. Τα έσοδα του ομίλου το πρώτο εξάμηνο του 2013 διαμορφώθηκαν στα 3,6 εκατομμύρια ευρώ έναντι των 5 εκατομμυρίων κατά το αντίστοιχο εξάμηνο του 2012, εν μέρει λόγω της παύσης διαχείρισης των μη ιδιόκτητων ακινήτων του Avenue, καθώς και των μειώσεων που είχαν υποστεί τα μισθώματα λόγω της συνεχιζόμενης οικονομικής κρίσης. Τα ενοποιημένα κέρδη και ζημίες προ φόρων, χρηματοδοτικών και επενδυτικών αποτελεσμάτων και αποσβέσεων διαμορφώθηκαν σε ζημίες 1,98 εκατομμυρίων ευρώ έναντι ζημιών 7,57 εκατομμυρίων ευρώ κατά το πρώτο εξάμηνο του 2012.
Οι ενοποιημένες ζημίες του ομίλου μετά από φόρους, διαμορφώθηκαν σε 17,7 εκατομμύρια ευρώ έναντι 9,7 εκατομμυρίων κατά το πρώτο εξάμηνο του 2012. Η επιβάρυνση οφειλόταν κυρίως στην απομείωση της αξίας περιουσιακών στοιχείων του ομίλου βάσει μελέτης ανεξάρτητου εκτιμητή. Σε επίπεδο μητρικής, τα αποτελέσματα προ φόρων διαμορφώθηκαν σε ζημίες 12,39 εκατομμυρίων ευρώ έναντι κερδών 1,03 εκατομμυρίων κατά το αντίστοιχο εξάμηνο του 2012. Όπως αποδεικνύουν και νεότερα στοιχεία του ομίλου στα τέλη του 2018, η κατάσταση υπό την οποία λειτουργεί σήμερα βασίζεται σε οφειλές ύψους 14,1 εκατομμυρίων ευρώ σε προμηθευτές, εκ των οποίων τα 12,4 είναι προς το Δημόσιο, ζημιών 655 χιλιάδων ευρώ (με ταμειακά διαθέσιμα 488 χιλιάδων), μείωσης τζίρου, συνεχών reverse split με αρνητική επίδραση στους μετόχους μειοψηφίας, και αδυναμίας αναδιάρθρωσης δανείων (ενός από των οποίων χρησιμοποιήθηκε για την επέκταση του εμπορικού κέντρου Avenue) με τις πιστώτριες τράπεζες. Αξιοσημείωτη είναι η καταγγελία της Eurobank περί δανειακής σύμβασης με τον όμιλο. Παρά την εν μέρει ανάκαμψη του ομίλου βάσει των παραπάνω, όπως υποστηρίζει ο ίδιος, "δεν είναι δυνατόν να υπάρξει οποιαδήποτε εξέλιξη για την ανάκαμψη του."